Qishloq joylarda namunaviy loyihalar boʻyicha yakka tartibdagi uy-joylar qurish uchun tashqi muhandislik kommunikatsiyalariga ulanish imkoniyati boʻlgan sugʻorilmaydigan hamda unumdorligi past qishloq xoʻjaligi yer uchastkalarini aniqlash qoidalarini tasdiqlash toʻgʻrisida
(resolution, 2019-09-07)

Oʻzbekiston Respublikasi Prezidentining 2013-yil 4-yanvardagi PQ–1902-son “Qishloq joylarda namunaviy loyihalar boʻyicha yakka tartibdagi uy-joylar qurilishining 2013-yil Dasturi toʻgʻrisida”gi qarori (Oʻzbekiston Respublikasi qonun hujjatlari toʻplami, 2013-y., 2-son, 17-modda) ijrosini taʼminlash maqsadida Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi, Qishloq va suv xoʻjaligi vazirligi hamda Davlat arxitektura va qurilish qoʻmitasi qaror qiladilar: 1. Qishloq joylarda namunaviy loyihalar boʻyicha yakka tartibdagi uy-joylar qurish uchun tashqi muhandislik kommunikatsiyalariga ulanish imkoniyati boʻlgan sugʻorilmaydigan hamda unumdorligi past qishloq xoʻjaligi yer uchastkalarini aniqlash qoidalari ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Mazkur Qoidalar Oʻzbekiston Respublikasi Prezidentining 2013-yil 4-yanvardagi PQ–1902-son “Qishloq joylarda namunaviy loyihalar boʻyicha yakka tartibdagi uy-joylar qurilishining 2013-yil Dasturi toʻgʻrisida”gi qaroriga (Oʻzbekiston Respublikasi qonun hujjatlari toʻplami, 2013-y., 2-son, 17-modda) muvofiq yakka tartibdagi uy-joylar qurish uchun tashqi muhandislik kommunikatsiyalariga ulanish imkoniyati boʻlgan sugʻorilmaydigan hamda unumdorligi past qishloq xoʻjaligi yer uchastkalarini aniqlash tartibini belgilaydi. 1. Qishloq joylarda namunaviy loyihalar boʻyicha yakka tartibdagi uy-joylar qurish uchun tashqi muhandislik kommunikatsiyalariga ulanish imkoniyati boʻlgan sugʻorilmaydigan hamda unumdorligi past qishloq xoʻjaligi yer uchastkalarini aniqlash lozim. Bunda sugʻorilmaydigan yer uchastkalari deganda sugʻorishni taʼminlay oladigan sugʻorish manbai bilan bogʻlangan doimiy yoki muvaqqat sugʻorish tarmogʻiga ega boʻlmagan yer uchastkalar (lalmi, yaylov, pichanzor, tashlandiq, oʻrmon fondi toifasiga kirmaydigan hamda oxirgi ikki yil davomida tashkilotlar tomonidan foydalanmay boʻsh turgan, maqsadsiz va samarasiz foydalanilayotgan yerlar) tushuniladi. Unumdorligi past boʻlgan yer uchastkalar tuproqning unumdorlik darajasi boʻyicha bonitet balli 40 dan past boʻlgan qishloq xoʻjaligiga moʻljallangan yer uchastkalardir. 2. Qishloq joylarda namunaviy loyihalar boʻyicha yakka tartibdagi uy-joylar qurish uchun tashqi muhandislik kommunikatsiyalariga ulanish imkoniyati boʻlgan sugʻorilmaydigan hamda unumdorligi past boʻlgan yer uchastkalarini aniqlash boʻyicha joylarda ishchi guruh tuziladi. 3. Ishchi guruh tarkibiga Qoraqalpogʻiston Respublikasi Vazirlar Kengashi, viloyat, tuman (shahar) hokimliklari, Oʻzbekiston Respublikasi Qishloq va suv xoʻjaligi vazirligining hududiy boshqarma va uning boʻlimlari, “Yergeodezkadastr” davlat qoʻmitasining hududiy boshqarma va uning boʻlimlari, “Davarxitektqurilish” qoʻmitasining hududiy boshqarma va uning boʻlimlari, Qoraqalpogʻiston Respublikasi Uy-joy kommunal xizmat koʻrsatish vazirligi hamda viloyatlar uy-joy kommunal xizmat koʻrsatish boshqarmalari va ularning tashkiliy tuzilmasiga kiruvchi tashkilotlar, “Oʻzdaverloyiha” institutining hududiy boʻlimlari, “Oʻzbekneftgaz” MXK hududiy boʻlimlari, “Oʻzbekenergo” AJning hududiy elektr tarmoqlari korxonalari va “Oʻzgidromet” markazining hududiy boʻlinmalarining vakillari kiritiladi. 4. Ishchi guruh tomonidan qishloq joylarda namunaviy loyihalar boʻyicha yakka tartibdagi uy-joylar qurish uchun tashqi muhandislik kommunikatsiyalariga ulanish imkoniyati boʻlgan sugʻorilmaydigan hamda unumdorligi past boʻlgan yer uchastkalarini aniqlashda quyidagi ishlar amalga oshiriladi: sugʻorilmaydigan va unumdorligi past boʻlgan yer uchastkalarni davlat yer kadastri maʼlumotlari va hujjatlari asosida aniqlash; sugʻorilmaydigan va unumdorligi past boʻlgan yer uchastkalarni uy-joy qurilishi uchun yaroqlilarini tanlab olish; tashqi muhandislik kommunikatsiya tarmoqlariga ulanish imkoniyatlarini aniqlash; aniqlangan yer uchastkalarni 1:10000 masshtabdagi xaritalarga tushirish; har bir aniqlangan massiv boʻyicha yer uchastkasining maydoni, manzili, yerdan foydalanuvchilar va boshqa maʼlumotlarni aniqlash va tahlil qilish. 5. Qishloq joylarda namunaviy loyihalar boʻyicha yakka tartibdagi uy-joylar qurish uchun tashqi muhandislik kommunikatsiyalariga ulanish imkoniyati boʻlgan sugʻorilmaydigan hamda unumdorligi past yer uchastkalarini aniqlash ishlarining natijasi koʻrib chiqilib, ishchi guruh tomonidan tayyorlangan takliflar dalolatnoma bilan rasmiylashtiriladi. 6. Qishloq joylarda namunaviy loyihalar boʻyicha yakka tartibdagi uy-joylar qurish uchun tashqi muhandislik kommunikatsiyalariga ulanish imkoniyati boʻlgan sugʻorilmaydigan hamda unumdorligi past boʻlgan yer uchastkalari toʻgʻrisidagi maʼlumotlar boʻyicha mazkur Qoidalarning 1 va 2-ilovasida keltirilgan jadvallar toʻldiriladi. 7. “Yergeodezkadastr” davlat qoʻmitasining hududiy boshqarmalari tomonidan dalolatnoma va maʼlumotlar umumlashtirilib Qoraqalpogʻiston Respublikasi Vazirlar Kengashi va viloyatlar hokimlariga taqdim etiladi. 8. Qoraqalpogʻiston Respublikasi Vazirlar Kengashi va viloyatlar hokimliklari tomonidan marketing jihatdan oʻrganish natijalari asosida har yili 1-noyabrgacha boʻlgan muddatda “Yergeodezkadastr” davlat qoʻmitasi “Davarxitektqurilish” qoʻmitasi bilan kelishilgan holda tashqi muhandislik kommunikatsiyalariga ulanish imkoniyati boʻlgan sugʻorilmaydigan hamda unumdorligi past boʻlgan yer uchastkalarini aniqlash ishlarining natijasi asosida yer massivlari tanlab olinadi hamda keyinchalik ular namunaviy loyihalar boʻyicha yakka tartibdagi uy-joy va ijtimoiy ahamiyatdagi obyektlar qurish uchun “Qishloq qurilish invest” injiniring kompaniyasiga topshiriladi. 9. Mazkur Qoidalar “Oʻzbekenergo” DAK, Oʻzbekiston “Oʻzkommunxizmat” agentligi, “Oʻzbekneftgaz” MXK va Oʻzbekiston Respublikasi Elektr energetikada nazorat boʻyicha davlat inspeksiyasi bilan kelishilgan.